**Ysgoloriaeth Ymchwil Doethuriaeth Is-Ganghellor Prifysgol Metropolitan Caerdydd: Amddiffyn athletwyr sy’n blant benywaidd ifanc rhag anafiadau difrifol drwy sgrinio biomecanyddol ac ymyrraeth gynnar wedi'i thargedu**

Cafodd Prifysgol Metropolitan Caerdydd ei rhestru’n Brifysgol y Flwyddyn yng Nghymru 2021 gan *The Times* a *The Sunday Times Good University Guide*. At hynny, yn yr Arolwg Profiad Ymchwil Ôl-raddedig AU Ymlaen cenedlaethol diweddar, cawsom ein gosod yn y 3ydd safle o’r 94 Sefydliad Addysg Uwch a gymerodd ran. Fe’n gosodwyd yn y safle cyntaf ar gyfer adnoddau a sgiliau ymchwil, yn y trydydd safle ar gyfer cymorth a datblygiad proffesiynol, ac yn y 10 uchaf ar gyfer goruchwyliaeth.

**Y Cyfle**

Yn awr, rydym yn awyddus i recriwtio nifer o fyfyrwyr Doethuriaeth eithriadol i brosiectau penodol yn Ysgol Chwaraeon a Gwyddorau Iechyd Caerdydd. Mae gan yr Ysgol ddiwylliant ymchwil sy’n ffynnu ac mae'n gartref i dros 100 o fyfyrwyr Doethuriaeth ar draws amrywiaeth o ddisgyblaethau.

**Y Pecyn**

Mae'r ysgoloriaethau ymchwil ar gael ar sail lawnamser ac maent yn cynnwys ffioedd y DU a thâl blynyddol o £12,000 am 3.5 mlynedd, gyda chofrestru naill ai ym mis Ionawr neu Ebrill 2022. Bydd ymgeiswyr llwyddiannus hefyd yn cael y cyfle i ennill hyd at £4,000 y flwyddyn yn ychwanegol drwy ddarparu cymorth ar gyfer dysgu ac addysgu. Ar gyfer ymgeiswyr rhyngwladol, byddwn yn hepgor ffioedd ar y gyfradd ffioedd cartref a bydd yn ofynnol iddynt ariannu'r ffioedd sy'n weddill eu hunain.

**Manylion y Prosiect**

Ymddengys bod rheolaeth niwrogyhyrol gwael a biomecaneg symud wyrol yn ffactorau risg uchel i athletwyr benywaidd sy'n dioddef o anafiadau ACL. Dangoswyd bod darparu adborth i athletwyr yn ystod hyfforddi’n gwella mecaneg symud a lleihau marcwyr risg ACL. Gall ymyraethau hyfforddi niwrogyhyrol hefyd fod yn effeithiol wrth leihau anafiadau ACL mewn athletwyr benywaidd, a dangoswyd bod athletwyr yn eu harddegau’n cael mwy o fudd nag oedolion. Gall athletwyr sy’n blant fod hyd yn oed yn fwy ymatebol i hyfforddiant lleihau anaf, o ystyried eu lefelau uchel o niwroblastigrwydd, ond mae angen ymchwil i gadarnhau hyn. Mae hi hefyd yn debygol y bydd ymyraethau’n fwy effeithiol pan fyddant yn targedu diffygion biomecanyddol a niwrogyhyrol unigol. Nod y prosiect hwn yw adnabod athletwyr sy’n blant ifanc, benywaidd a allai fod mewn mwy o berygl o ddioddef anaf ACL a chyflwyno'r athletwyr hynny i ymyraethau wedi'u targedu. Bydd yr ymyraethau’n cynnwys defnyddio adborth estynedig o fewn sesiwn ac astudiaeth hyfforddiant niwrogyhyrol 6 mis o hyd.

**Meini Prawf**

Ystyrir pob cais ar sail teilyngdod ac rydym yn croesawu ceisiadau gan bob aelod o'r gymuned. Rydym yn annog pobl o grwpiau amrywiol a'r rhai nad oes ganddynt gynrychiolaeth ddigonol mewn STEMM yn arbennig.

Bydd angen i ymgeiswyr feddu ar radd anrhydedd dda (o leiaf 2:1) mewn maes pwnc cysylltiedig (e.e. cryfder a chyflyru, gwyddor chwaraeon ac ymarfer corff, biomecaneg chwaraeon), ac mae cymhwyster ôl-raddedig yn ddymunol. Dylai ymgeiswyr fod â'r gallu i ddefnyddio cipio symudiadau 3D a llwyfannau mesur grym i gasglu data biomecanyddol. Mae profiad ymarferol ym maes cryfder a chyflyru, yn ddelfrydol o hyfforddi athletwyr ifanc, yn ddymunol. Rhaid i ymgeiswyr ddangos y gallu i gwblhau gradd uwch yn llwyddiannus drwy ymchwil.

**Y Broses Ymgeisio**

Dylai ymgeiswyr gyflwyno datganiad personol (uchafswm o ddwy ochr A4) a CV. Yn y datganiad personol, mae angen i ymgeiswyr amlinellu eu rhesymau dros ymgeisio am yr ysgoloriaeth ymchwil Doethuriaeth ac ehangu ar eu sgiliau, gwybodaeth a phrofiad perthnasol. Dylai eich CV gynnwys manylion cyswllt dau ganolwr hefyd.

Dylid anfon ceisiadau drwy e-bost at LLind@cardiffmet.ac.uk

Y dyddiad cau ar gyfer ceisiadau yw 5yp ddydd Gwener 26ain Tachwedd 2021

I gael rhagor o wybodaeth, cysylltwch â’r Cyfarwyddwr Astudiaethau ar gyfer y prosiect hwn, yr **Athro Rhodri Lloyd** ar rlloyd@cardiffmet.ac.uk